**เฉลยคำถามท้ายหน่วยการเรียนรู้ที่ 1**

1. อาเซียน (ASEAN) มีชื่อเต็มในภาษาไทยและภาษาอังกฤษว่าอย่างไร

 *อาเซียน (ASEAN) มีชื่อเต็มในภาษาไทยว่า สมาคมประชาชาติแห่งเอเชียตะวันออกเฉียงใต้*

 *ส่วนชื่อเต็มภาษาอังกฤษ คือ Association of Southeast Asian Nations*

2. จงบอกผลงานและความร่วมมืออันแสดงถึงพัฒนาการที่สำคัญของอาเซียนในยุคก่อนกฎบัตรอาเซียนมาด้านละ 3 อย่าง

 ***2.1 ด้านการเมืองและความมั่นคง*** *ได้แก่*

 *1) การจัดทำเอกสารร่วมกัน ที่เรียกว่า ปฏิญญา โดยกำหนดให้ภูมิภาคเอเชียตะวันออกเฉียงใต้เป็นเขตแห่งสันติภาพ เสรีภาพ และความเป็นกลาง (Zone of Peace, Freedom and Neutrality: ZOPFAN) ในปี พ.ศ. 2514*

 *2) การมีข้อตกลงร่วมกันตามสนธิสัญญามิตรภาพและความร่วมมือในเอเชียตะวันออกเฉียงใต้ (Treaty of Amity and Cooperation in Southeast Asia: TAC) ในปี พ.ศ. 2519*

 *3) การประชุมอาเซียนว่าด้วยความร่วมมือด้านความมั่นคงในภูมิภาคเอเชีย-แปซิฟิก (ASEAN Regional Forum: ARF) เป็นครั้งแรกในปี พ.ศ. 2537*

***2.2 ด้านเศรษฐกิจ*** *ได้แก่*

 *1) การลงนามจัดตั้งเขตการค้าเสรีอาเซียน (ASEAN Free Trade Area: AFTA) ซึ่งไทยได้ยื่นข้อเสนอการจัดตั้งเขตการค้านี้ในปี พ.ศ. 2535*

 *2) การจัดตั้งเขตการลงทุนอาเซียน (ASEAN Investment Area: AIA) ในปี พ.ศ. 2541*

 *3) การตกลงกันในความริเริ่มเพื่อการรวมตัวของอาเซียน (Initiative on ASEAN Integration: IAI) ในปี พ.ศ. 2543*

***2.3 ด้านสังคมและวัฒนธรรม*** *ได้แก่*

 *1) การจัดประชุมเจ้าหน้าที่อาวุโสอาเซียนด้านยาเสพติดโดยเริ่มตั้งแต่ปี พ.ศ. 2527*

 *2) การจัดตั้งเครือข่ายมหาวิทยาลัยอาเซียน (ASEAN University Network: AUN) ในปี พ.ศ. 2538*

 *3) ความร่วมมือกันเพื่อป้องกันการแพร่ระบาดของโรคซาร์สในปี พ.ศ. 2546*

3. นักเรียนคิดว่าเหตุการณ์สำคัญที่เกิดขึ้นในยุคก่อนกฎบัตรอาเซียนที่เป็นจุดเปลี่ยนในยุคต่อมาคือเหตุการณ์ใด จงอธิบาย

 *เหตุการณ์สำคัญที่เกิดขึ้นยุคนี้แต่เป็นจุดเปลี่ยนในยุคต่อมา (ยุคหลังกฎบัตรอาเซียน) คือ การประชุมสุดยอดอาเซียนครั้งสำคัญ 2 ครั้ง ได้แก่*

 *- การประชุมสุดยอดอาเซียน ครั้งที่ 9 (พ.ศ. 2546) ที่เมืองบาหลี ประเทศอินโดนีเซีย ผู้นำอาเซียนได้ลงนามในปฏิญญาว่าด้วยความร่วมมืออาเซียน ฉบับที่ 2 (Declaration of ASEAN Concord II or Bali Concord II) เห็นชอบให้จัดตั้งประชาคมอาเซียนภายในปี พ.ศ. 2563*

 *- การประชุมสุดยอดอาเซียน ครั้งที่ 12 (พ.ศ. 2550) ที่เมืองเซบู ประเทศฟิลิปปินส์ ผู้นำอาเซียนได้ลงนามในปฏิญญาเซบูว่าด้วยการเร่งจัดตั้งประชาคมอาเซียนภายในปี พ.ศ. 2558 (Cebu Declaration on the Acceleration of the Establishment of an ASEAN Community by 2015) โดยเร่งรัดการเป็นประชาคมอาเซียนเร็วขึ้นอีก 5 ปี คือ จากเดิมปี พ.ศ. 2563 เป็นปี พ.ศ. 2558*

4. กฎบัตรอาเซียนคืออะไร มีผลบังคับใช้ตั้งแต่เมื่อใด และนักเรียนคิดว่าเหตุการณ์สำคัญในยุคหลังกฎบัตรอาเซียนคือเหตุการณ์ใด จงอธิบาย

 *กฎบัตรอาเซียนเปรียบเสมือนธรรมนูญอาเซียนอันเป็นกฎหมายสูงสุดที่วางกรอบการดำเนินการตามกฎหมายและโครงสร้างของอาเซียน ซึ่งมีผลตั้งแต่วันที่ 15 ธันวาคม พ.ศ. 2551*

 *ส่วนเหตุการณ์ครั้งสำคัญในยุคหลังกฎบัตรอาเซียน คือ การประชุมสุดยอดอาเซียนครั้งที่ 14 (พ.ศ. 2552) ที่ชะอำ-หัวหิน ประเทศไทย ผู้นำอาเซียนได้ลงนามในปฏิญญาชะอำ หัวหิน ว่าด้วยแผนงานจัดตั้งประชาคมอาเซียน พ.ศ. 2552-2558 (Cha-am Hua Hin Declaration on the Roadmap for an ASEAN Community (2009-2015)) ซึ่งประกอบด้วยแผนงานการจัดตั้งประชาคมการเมืองและความมั่นคงอาเซียน แผนงานการจัดตั้งประชาคมเศรษฐกิจอาเซียน และแผนงานการจัดตั้งประชาคมสังคมและวัฒนธรรมอาเซียน รวมทั้งแผนงานยุทธศาสตร์เรื่องความริเริ่มเพื่อการรวมตัวของอาเซียนระยะที่ 2 (พ.ศ. 2552-2558)*

5. กฎบัตรอาเซียนได้ระบุสัญลักษณ์อาเซียนไว้กี่อย่าง อะไรบ้าง

 *ตามกฎบัตรอาเซียนได้ระบุสัญลักษณ์ของอาเซียนไว้ 5 อย่าง ได้แก่ คำขวัญอาเซียน ธงอาเซียน ดวงตราอาเซียน วันอาเซียน และเพลงประจำอาเซียน*

6. จงอธิบายลักษณะและความหมายของธงอาเซียน และตราสัญลักษณ์อาเซียน

 *ธงชาติอาเซียนมีสัดส่วนความกว้างต่อความยาว คือ 2 : 3 โดยเป็นพื้นสีน้ำเงินที่มีดวงตราอาเซียนอยู่ตรงกลางเป็นรูปรวงข้าว 10 ต้นมัดรวมกันไว้ที่แสดงถึงเอกภาพของอาเซียน ธงอาเซียนมีความหมายถึง เอกภาพ เสถียรภาพ สันติภาพ ความสามัคคี และพลวัตของอาเซียน สีของธงอาเซียนมี 4 สี ได้แก่ น้ำเงิน แดง ขาว และเหลือง ทั้ง 4 สีนี้เป็นสีหลักในธงชาติของประเทศสมาชิกอาเซียน ซึ่งแต่ละสีมีความหมาย ดังนี้*

 *สีน้ำเงิน หมายถึง สันติภาพและเสถียรภาพ*

 *สีแดง หมายถึง ความกล้าหาญและความก้าวหน้า*

 *สีขาว หมายถึง ความบริสุทธิ์*

 *สีเหลือง หมายถึง ความเจริญรุ่งเรือง*

 *ส่วนดวงตราสัญลักษณ์อาเซียนซึ่งเป็นรูปรวงข้าวสีเหลือง 10 ต้น ที่ถูกมัดรวมกันไว้ หมายถึง สมาชิกประเทศอาเซียน 10 ประเทศ มีความผูกพันกันอย่างมีมิตรภาพและเป็นหนึ่งเดียวกันอันแสดงถึงเอกภาพของอาเซียน รูปมัดรวงข้าวนี้อยู่ในวงกลมพื้นที่สีแดง มีขอบสีขาวและสีน้ำเงินตามลำดับ โดยมีอักษรภาษาอังกฤษตัวพิมพ์เล็กว่า “asean” สีน้ำเงินอยู่ด้านล่าง สีทั้งหมดในดวงตราอาเซียนมาจากสีธงชาติของประเทศสมาชิกอาเซียน ซึ่งแต่ละสีมีความหมายเช่นเดียวกับสีของธงอาเซียนดังที่กล่าวไปแล้วข้างต้น*

**เฉลยคำถามหน่วยการเรียนรู้ที่ 2**

1. ประเทศใดในอาเซียนที่ประชากรส่วนใหญ่นับถือพระพุทธศาสนา

 *ประเทศในภาคพื้นทวีปหรือคาบสมุทรอินโดจีน ได้แก่ ไทย เมียนมาร์ ลาว กัมพูชา เวียดนาม*

2. ประเทศใดในอาเซียนที่ประชากรส่วนใหญ่นับถือศาสนาคริสต์

 *ฟิลิปปินส์*

3. อาเซียนจะพัฒนาไปสู่การจัดตั้งประชาคมอาเซียนในปีใด และแผนแม่บทว่าด้วยความเชื่อมโยงระหว่างกันในอาเซียน
 มีความสัมพันธ์อย่างไรกับการจัดตั้งประชาคมอาเซียน

 *อาเซียนจะพัฒนาไปสู่การจัดตั้งประชาคมอาเซียนปี พ.ศ. 2558 (31 ธันวาคม พ.ศ. 2558) โดยแผนแม่บทว่าด้วยความเชื่อมโยงระหว่างกันในอาเซียนจะเป็นสิ่งที่ช่วยนำอาเซียนไปสู่การเป็นประชาคมอาเซียนอย่างเป็นรูปธรรม ซึ่งแผนแม่บทฯ ดังกล่าวครอบคลุม 3 ด้าน คือ ด้านโครงสร้างพื้นฐาน ด้านกฎระเบียบ และด้านประชาชน*

4. เป้าหมายของการจัดตั้งประชาคมอาเซียนทั้ง 3 เสาหลักมีอะไรบ้าง จงสรุปเป็นประเด็น

 *1. ประชาคมการเมืองและความมั่นคงอาเซียน (ASEAN Political Security Community: APSC) มีเป้าหมาย 3 ประการ ดังนี้*

 *1.1 ประชาคมที่มีกติกาและมีการพัฒนาค่านิยมและบรรทัดฐานร่วมกัน*

 *1.2 ประชาคมที่ทำให้ภูมิภาคมีความเป็นเอกภาพ มีความสงบสุข มีความแข็งแกร่ง พร้อมทั้งมีความรับผิดชอบร่วมกันเพื่อแก้ไขปัญหาความมั่นคงที่ครอบคลุมในทุกมิติ*

 *1.3 ประชาคมที่ทำให้เป็นภูมิภาคที่มีพลวัตและมองไปยังโลกภายนอกที่มีการรวมตัวและลักษณะพึ่งพาซึ่งกันและกันมากยิ่งขึ้น*

 *2. ประชาคมเศรษฐกิจอาเซียน (ASEAN Economic Community: AEC) มีเป้าหมาย 4 ประการ ดังนี้*

 *2.1 การเป็นตลาดและฐานการผลิตร่วมกัน (Single Market and Production Base)*

 *2.2 การเป็นภูมิภาคที่มีความสามารถในการแข่งขันสูง*

 *2.3 การเป็นภูมิภาคที่มีการพัฒนาเศรษฐกิจอย่างเสมอภาค*

 *2.4 การเป็นภูมิภาคที่บูรณาการเข้ากับเศรษฐกิจโลกได้อย่างสมบูรณ์*

 *3. ประชาคมสังคมและวัฒนธรรมอาเซียน (ASEAN Socio – cultural Community: ASCC) มีเป้าหมาย 6 ประการ ดังนี้*

 *3.1 การพัฒนามนุษย์*

 *3.2 การคุ้มครองและสวัสดิการสังคม*

 *3.3 สิทธิและความยุติธรรมทางสังคม*

 *3.4 ความยั่งยืนด้านสิ่งแวดล้อม*

 *3.5 การสร้างอัตลักษณ์อาเซียน*

 *3.6 การลดช่องว่างทางการพัฒนา*

5. ประชาคมที่มีประชาชนเป็นศูนย์กลาง มีลักษณะเอื้ออาทรและแบ่งปัน รวมทั้งเป็นประชาคมที่มีความร่วมมือเฉพาะด้าน

 (Functional Cooperation) ซึ่งครอบคลุมหลายสาขาคือประชาคมใด

 *ประชาคมสังคมและวัฒนธรรมอาเซียน*

 **เฉลยคำถามท้ายหน่วยการเรียนรู้ที่ 3**

1. ปัจจัยทางภูมิศาสตร์มีผลต่อความเจริญและวิถีชีวิตของชาวอาเซียนอย่างไรบ้าง

 *ปัจจัยทางภูมิศาสตร์อาเซียนที่มีผลต่อความเจริญและวิถีชีวิตของชาวอาเซียนหลากหลายด้าน ที่สำคัญ ดังนี้*

 *1. การรวมตัวและความมั่นคงทางการเมือง โดยขึ้นอยู่กับที่ตั้งขนาดและรูปร่างของประเทศ*

 *2. การเป็นแหล่งผลิตอาหารของโลก เนื่องจากมีทรัพยากรหลากหลายและอุดมไปด้วยเครื่องเทศ*

 *3. การเกิดโรคระบาดและภัยพิบัติ เพราะอยู่ในมรสุมเขตร้อน*

 *4. การมีศักยภาพทางเศรษฐกิจ เพราะมีทรัพยากรธรรมชาติที่หลากหลายโดยเฉพาะแร่ธาตุที่สำคัญ*

 *5. การมีวิถีชีวิตผูกพันกับสายน้ำ เนื่องจากประเทศภาคพื้นทวีปมีแม่น้ำไหลผ่านหลายสาย และมีดินแดนทั้งที่เป็นคาบสมุทร และหมู่เกาะ*

 *6. การประกอบอาชีพกสิกรรม เนื่องจากบริเวณที่ราบลุ่มแม่น้ำประชากรนิยมตั้งถิ่นฐานแล้ว ยังมีการประกอบอาชีพกสิกรรมหรือการการเพาะปลูกอีกด้วย พืชที่นิยมปลูกมากที่สุด คือ ข้าว*

 *7. การแต่งกาย สภาพภูมิอากาศก็มีส่วนสำคัญกับการแต่งกายของชาวอาเซียนด้วย เช่น ในฤดูร้อนนิยมเสื้อผ้าที่มีเนื้อผ้าโปร่งสบาย ระบายความร้อน เป็นต้น*

2. นักเรียนเห็นด้วยหรือไม่กับคำกล่าวที่ว่า “อาเซียนเป็นแหล่งอาหารของโลก” เพราะเหตุใด

 *เห็นด้วย เพราะดินแดนเอเชียตะวันออกเฉียงใต้มีที่ตั้งอยู่ในเขตที่มีเส้นศูนย์สูตรลากผ่านมีภูมิอากาศร้อนชื้นที่เอื้อต่อการปลูกพืชและเลี้ยงสัตว์ ทำให้มีทรัพยากรที่หลากหลาย อาเซียนจึงนับว่าเป็นแหล่งผลิตอาหารที่สำคัญของโลก โดยมีศักยภาพในการเป็นครัวของโลก เนื่องจากประเทศสมาชิกอาเซียนมีความพร้อมในเรื่องความมั่นคงทางอาหาร วัตถุดิบ อุตสาหกรรมและเทคโนโลยีทางอาหาร ระบบโลจิสติกส์ แต่ต้องเพิ่มมาตรฐานเรื่องความปลอดภัยทางอาหารหรือผลิตภัณฑ์ทางอาหาร นอกจากนี้อาเซียนยังมีสิ่งที่ชาวต่างชาติต้องการมาตั้งแต่อดีต คือ เครื่องเทศ ซึ่งชาวอาเซียนนิยมนำเครื่องเทศที่มีอยู่ในท้องถิ่นของตนมาประกอบอาหารให้มีรสชาติอันเป็นเอกลักษณ์ แลนำมาใช้ถนอมอาหารได้อีกด้วย*

3. เพราะเหตุใดดินแดนอาเซียนจึงมีพืชพรรณธรรมชาติที่หลากหลาย

 *อาเซียนมีทั้งดินแดนที่เป็นเทือกเขา เนินเขา ที่ราบสูง ที่ราบลุ่มแม่น้ำ คาบสมุทร และหมู่เกาะ จากความหลากหลาย ทางภูมิศาสตร์ (ลักษณะภูมิประเทศ) เหล่านี้ ทำให้แต่ละพื้นที่ในอาเซียนมีความอุดมสมบูรณ์แตกต่างกันและมีความหลากหลายทางทรัพยากรและพืชพรรณธรรมชาติ โดยเฉพาะทรัพยากรป่าไม้นั้นมีทั้งป่าดิบ ป่าเบญจพรรณ ป่าสน และ ป่าชายหาด ซึ่งป่าเหล่านี้ล้วนมีสัตว์หรือสิ่งมีชีวิตที่อาศัยอยู่อย่างหลากหลายด้วย*

4. ประเทศใดในอาเซียนที่มีพื้นที่ประกอบด้วยส่วนที่เป็นคาบสมุทรและหมู่เกาะ ส่งผลให้ประเทศดังกล่าวมีวัฒนธรรม

 ที่เป็นเอกลักษณ์อย่างไรบ้าง

 *ส่วนที่เป็นภาคพื้นทวีปหรือคาบสมุทรอินโดจีน ได้แก่ ไทย พม่า ลาว กัมพูชา เวียดนาม และมาเลเซีย (ฝั่งตะวันตก) และบริเวณที่เป็นหมู่เกาะ ประกอบด้วย มาเลเซีย (ฝั่งตะวันออก) อินโดนีเซีย สิงคโปร์ ฟิลิปปินส์ และบรูไน*

*โดยประเทศในคาบสมุทรอินโดจีนมีวัฒนธรรมที่เกี่ยวเนื่องกับพระพุทธศาสนา ส่วนหมู่เกาะหมู่เกาะส่วนใหญ่มีวัฒนธรรมอิสลาม ยกเว้น ประเทศสิงคโปร์ที่มีลักษณะเป็นพหุวัฒนธรรม*

5. แม่น้ำโขงไหลผ่านประเทศใดในอาเซียนและส่งผลต่อวัฒนธรรมการดำเนินชีวิตของ

 ชาวอาเซียนอย่างไร

 *แม่น้ำโขงไหลผ่านประเทศไทย ลาว กัมพูชา เมียนมาร์ เวียดนาม จึงอาจเรียกกลุ่มประเทศนี้ว่า กลุ่มวัฒนธรรมลุ่มน้ำโขง ซึ่งเป็นแหล่งวัฒนธรรมที่มีทั้งความคล้ายคลึงและแตกต่างกัน โดยประเทศไทย-ลาว-กัมพูชามีรากเหง้า ทางวัฒนธรรมแบบเดียวกัน จึงมีความคล้ายคลึงกันทางวัฒนธรรมมากกว่าประเทศพม่าและเวียดนามที่ได้รับอิทธิพลจากจีนเป็นส่วนใหญ่ มรดกร่วมทางวัฒนธรรมของกลุ่มวัฒนธรรมลุ่มที่สำคัญ เช่น ประเพณีสงกรานต์ ประเพณีบั้งไฟพญานาค เป็นต้น*

6. จงเลือกอธิบายลักษณะภูมิประเทศและลักษณะภูมิอากาศของประเทศสมาชิกอาเซียน

 อย่างน้อย 3 ประเทศ

 แนวคำตอบ

|  |  |  |
| --- | --- | --- |
| **ประเทศสมาชิกอาเซียน** | **ลักษณะภูมิประเทศ** | **ลักษณะภูมิอากาศ** |
| 1. บรูไน  | *ที่ราบชายฝั่งทะเลและที่ราบระหว่างภูเขา* | *ร้อนชื้นแถบศูนย์สูตร* |
| 2. กัมพูชา | *ที่ราบลุ่มแม่น้ำกว้างใหญ่และภูเขาล้อมรอบ* | *แบบมรสุมเขตร้อน* |
| 3.อินโดนีเซีย | *ที่ราบชายฝั่งทะเล มีเทือกเขาสลับซับซ้อนและที่ราบสูง* | *ร้อนชื้นแถบศูนย์สูตร* |
| 4.ลาว | *ภูเขา ที่ราบสูงและ**ที่ราบลุ่มแม่น้ำ* | *แบบมรสุมเขตร้อน* |
| 5. มาเลเซีย | *เทือกเขาและที่ราบชายฝั่งทะเล* | *ร้อนชื้นแบบมรสุม* |
| 6.เมียนมาร์ | *ที่ราบลุ่มแม่น้ำ เทือกเขา สูง และที่ราบชายฝั่งทะเล* | *แบบมรสุมเขตร้อน* |
| 7. ฟิลิปปินส์ | *เกาะ* | *แบบมรสุมเขตร้อน* |
| 8.สิงคโปร์ | *เกาะ* | *ร้อนชื้นแถบศูนย์สูตร* |
| 9. ไทย | *ภูเขาสูง ที่ราบระหว่างภูเขา และที่ราบลุ่มแม่น้ำ* | *แบบมรสุมเขตร้อน* |
| 10.เวียดนาม | *ที่ราบลุ่มแม่น้ำ เทือกเขา และที่ราบดินตะกอน* | *แบบมรสุมเขตร้อน* |

**เฉลยคำถามท้ายหน่วยการเรียนรู้ที่ 4**

1. ปัจจัยทางภูมิศาสตร์และปัจจัยทางสังคมส่งผลต่อพัฒนาการของเอเชียตะวันออกเฉียงใต้

 อย่างไร

***1. ปัจจัยทางภูมิศาสตร์*** *ภูมิภาคเอเชียตะวันออกเฉียงใต้ตั้งอยู่ในเขตภูมิอากาศที่มีลมมรสุมพัดผ่านทั้ง ลมมรสุมตะวันตกเฉียงใต้และลมมรสุมตะวันออกเฉียงเหนือ ทำให้เป็นผลดีแก่การเพาะปลูกและการเดินเรือสมัยก่อนที่มีเรือกลไฟต้องอาศัยลมมรสุมในการเดินเรือ ส่งผลดีต่อการติดต่อค้าขายกับภายนอกภูมิภาค ประกอบกับลักษณะภูมิประเทศที่มีทั้งส่วนที่เป็นภาคพื้นทวีป ซึ่งมีความหลากหลายทั้งส่วนที่เป็นเทือกเขาอุดมไปด้วยป่าไม้นานาชนิด เป็นแหล่งสินค้าของป่าที่สำคัญ และที่ราบลุ่มแม่น้ำสายสำคัญหลายสายก็เป็นแหล่งเพาะปลูกชั้นดีที่ให้ผลผลิตจำนวนมาก เช่น ที่ราบลุ่มแม่น้ำอิรวดี ที่ราบลุ่มแม่น้ำเจ้าพระยา เป็นต้น นอกจากนี้ยังมีภูมิประเทศแบบชายฝั่งทะเล และเกาะ เหมาะสมแก่การทำประมงและการเป็นเมืองท่าการค้าภายในภูมิภาคและระหว่างภูมิภาค ประกอบกับการมีทรัพยากรอันอุดมสมบูรณ์ ทั้งสินแร่ อัญมณี รวมไปถึงน้ำมันและแก๊สธรรมชาติ เป็นต้น ทั้งหมดนี้ส่งผลต่อพัฒนาการทางประวัติศาสตร์อันยาวนานของภูมิภาคเอเชียตะวันออกเฉียงใต้ ที่ผ่านการเป็นรัฐโบราณซึ่งเจริญรุ่งเรืองจากการค้า กระทั่งเข้าสู่ยุคที่ชาติตะวันตกเข้ามาปกครองเพื่อแสวงหาผลประโยชน์จากทรัพยากรอันหลากหลาย จนกระทั่ง ในปัจจุบันที่ภูมิภาคนี้กำลังจะพัฒนาไปสู่การเป็นประชาคม เพื่อการจัดการและการพัฒนาทรัพยากรในภูมิภาคเอเชียตะวันออกเฉียงใต้ร่วมกัน*

***2. ปัจจัยทางสังคม*** *ส่งผลต่อพัฒนาการการตั้งถิ่นฐานของประชากรในเอเชียตะวันออกเฉียงใต้ ได้แก่*

*2.1 การรับวัฒนธรรมจากภายนอก เนื่องด้วยทำเลที่ตั้งเป็นจุดเชื่อมต่อแหล่งอารยธรรมใหญ่ 2 แหล่ง คือ จีนและอินเดีย และอยู่ในเส้นทางการค้าขายมาแต่โบราณ ทำให้เอเชียตะวันออกเฉียงใต้ได้รับอิทธิพลสำคัญในด้านวัฒนธรรมและภูมิปัญญาจากภายนอก โดยเฉพาะอารยธรรมอินเดีย ซึ่งมีอิทธิพลอย่างมากและได้รับการยอมรับให้เข้ามาผสมผสานกับภูมิปัญญาดั้งเดิมของประชากรในดินแดนนี้ก่อให้เกิดพัฒนาการทางสังคมด้านต่างๆ เช่น ด้าน ความเชื่อทางศาสนา โดยเฉพาะพระพุทธศาสนา ศาสนาพราหมณ์-ฮินดู และศาสนาอิสลาม ด้านการปกครองและกฎหมาย ด้านภาษาและวรรณคดี ศิลปะแขนงต่าง ๆ และด้านการจัดระเบียบทางสังคม*

*2.2 การสืบทอดภูมิปัญญา การรับวัฒนธรรมและภูมิปัญญาจากภายนอกเข้ามาผสมผสานกับวัฒนธรรมดั้งเดิมหรือท้องถิ่นของตน และได้พัฒนาสืบทอดต่อมา ตัวอย่างเช่น วัฒนธรรมปลูกข้าว คติความเชื่อทางศาสนา (ที่เข้ามาผสมผสานกับความเชื่อดั้งเดิม คือ การนับถือผี) การรับแนวคิดทางการเมืองการปกครองการจัดการทรัพยากรน้ำ การประดิษฐ์ และการสร้างสรรค์ผลงานทางภูมิปัญญาต่างๆ*

2. จงยกตัวอย่างหลักฐานทางโบราณคดีที่พบในเอเชียตะวันออกเฉียงใต้ในสมัยก่อนประวัติศาสตร์แต่ละยุค

 ตัวอย่างหลักฐานทางโบราณคดีที่พบในเอเชียตะวันออกเฉียงใต้ในสมัยก่อนประวัติศาสตร์ มีดังนี้

***1. ยุคหิน***

 *1.1 ยุคหินเก่า พบหลักฐานว่ามีมนุษย์ชวา (มนุษย์เดินตัวตรง) บนเกาะชวา ประเทศอินโดนีเซีย*

 *1.2 ยุคหินกลาง พบเครื่องมือหินกะเทาะที่ประณีต ขนาดเล็ก ไม่หยาบ และหนัก เรียกว่า เครื่องมือแบบ ฮัวบิเนียน*

 *1.3 ยุคหินใหม่ พบเครื่องมือหินขัดเรียบรูปขวานในยุคหินใหม่ ซึ่งเป็นช่วงที่คนเผ่าออสโตรนีเซียนอพยพ ลงใต้สู่เอเชียตะวันออกเฉียงใต้*

***2. ยุคโลหะ***

 *2.1 ยุคสำริด พบกลองมะโหระทึก ในเวียดนาม เรียกว่าวัฒนธรรมดองซอน (Dong Son)*

 *2.2 ยุคเหล็ก พบเครื่องมือเหล็ก ลูกปัดหิน ที่แหล่งโบราณคดี บ้านดอนตาเพชร จังหวัดกาญจนบุรี*

3. อาณาจักรโบราณที่สำคัญในเอเชียตะวันออกเฉียงใต้ ได้แก่อาณาจักรใดบ้าง

 อาณาจักรโบราณในเอเชียตะวันออกเฉียงใต้แบ่งออกเป็น 2 ส่วน ดังนี้

 *1. อาณาจักรบนภาคพื้นทวีป ได้แก่ นามเวียด ฟูนัน จามปา เจนละ มอญ ศรีเกษตร พุกาม ทวารวดี หริภุญชัย และละโว้*

 *2. อาณาจักรบนคาบสมุทรและหมู่เกาะ ได้แก่ ทุน ซุน ตามพรลิงค์ พัน ลังกาสุกะ ตักโกลา มะทะรัม ศรีวิชัย สิงหัสส่าหรี มัชปาหิต มะละกา และบารังไกส์ในหมู่เกาะฟิลิปปินส์*

4. ช่วงพุทธศตวรรษที่ 17-20 เป็นยุคสมัยแห่งการเปลี่ยนแปลง เนื่องจากการมีการเปลี่ยนแปลงที่สำคัญในด้านใดบ้าง

 จงอธิบาย

 ***1. การเปลี่ยนแปลงด้านการเมืองและเศรษฐกิจ***

 ***1.1 ภาคพื้นทวีป*** *เมื่อต้นพุทธศตวรรษที่ 19 มองโกลที่ปกครองจีนได้ขยายอำนาจลงมาทางใต้ ซึ่งอาณาจักรกัมพูชา จามปา และไดเวียดได้ใช้วิธีการเจรจาทางการทูตเพื่อหลีกเลี่ยงการทำสงครามกับจีน ยกเว้นพม่าที่ไม่ยอมเจรจาทางการทูต มองโกลจึงยึดเมืองพุกามเมืองหลวงของพม่าได้สำเร็จเมื่อ ต่อมาเมื่ออาณาจักรกัมพูชาเสื่อมอำนาจลง อาณาจักรของชนชาติไทยที่อยู่บริเวณทางเหนือและลาวในปัจจุบันตั้งตนเป็นอิสระ เช่น อาณาจักรสุโขทัย อาณาจักรล้านนา เป็นต้น หลังจากนั้นมาอาณาจักรสุโขทัยได้เข้ามามีอำนาจในบริเวณที่ราบลุ่มแม่น้ำโขงตอนบนและที่ราบลุ่มแม่น้ำเจ้าพระยาตอนล่างแทนที่อาณาจักรกัมพูชาเดิม ต่อจากนั้นมาก็มีชนชาติไทยกลุ่มหนึ่งสถาปนาอาณาจักรล้านช้างขึ้นอีกแห่งหนึ่ง พอเข้าถึงช่วงปลายพุทธศตวรรษที่ 19 อาณาจักรอยุธยาที่อยู่ที่ราบลุ่มแม่น้ำเจ้าพระยาตอนล่างก็มีอำนาจขึ้นมาแทนที่อาณาจักรสุโขทัย และสามารถขยายอิทธิพลเข้าไปในดินแดนอาณาจักรกัมพูชาบริเวณที่ราบลุ่มแม่น้ำโขงได้*

 ***1.2 คาบสมุทรและหมู่เกาะ*** *พ.ศ. 1667-1821 จีนได้มีการเปลี่ยนแปลงนโยบายการค้ากับต่างประเทศด้วยการส่งกองเรือพาณิชย์มาค้าขายในภูมิภาคเอเชียตะวันออกเฉียงใต้เอง ทำให้เกิดเมืองท่าใหม่ๆ ในหมู่เกาะอินโดนีเซียและบนคาบสมุทรมลายู ซึ่งอาณาจักรหรือเมืองเหล่านี้มีส่วนทำให้อาณาจักรศรีวิชัยซึ่งเป็นศูนย์กลางการค้าทางทะเลได้เสื่อมลง อาณาจักรหรือเมืองดังกล่าว ได้แก่*

 *1) อาณาจักรสิงหัสส่าหรี เริ่มเจริญรุ่งเรืองและควบคุมเส้นทางการค้าทางตะวันออกของเกาะชวาเมื่อ พ.ศ. 1799 ต่อมาได้ขยายอำนาจปกครองเมืองปาเล็มบังของอาณาจักรศรีวิชัย*

 *2) อาณาจักรมัชปาหิต มีความเจริญรุ่งเรืองขึ้นมาแทนที่อาณาจักรสิงหัสส่าหรี และขยายอำนาจครอบครองบริเวณส่วนใหญ่ของหมู่เกาะอินโดนีเซีย ต่อมาจีนเปลี่ยนมาค้าขายกับมะละกาแทนอาณาจักรมัชปาหิต จึงทำให้อาณาจักรมัชปาหิตเสื่อมลง*

 *3) มะละกา ช่วงกลางพุทธศตวรรษที่ 20 มะละกาได้กลายเป็นศูนย์กลางการค้าในภูมิภาคเอเชียตะวันออกเฉียงใต้ และสามารถควบคุมเส้นทางเดินเรือที่ผ่านช่องแคบมะละกา เนื่องจากเส้นทางเดินเรือที่ผ่านช่องแคบมะละกามีระยะทางใกล้กว่าการเดินเรืออ้อมเข้าไปในทะเลชวา*

***2. การเปลี่ยนแปลงทางศาสนา***

 ***2.1 ภาคพื้นทวีป*** *ระหว่างพุทธศตวรรษที่ 18-19 อิทธิพลของพระพุทธศาสนานิกายเถรวาทลัทธิลังกาวงศ์แพร่ขยายเข้ามาในอาณาจักรกัมพูชา โดยเข้ามาแทนที่ศาสนาพราหมณ์-ฮินดูและพระพุทธศาสนานิกายมหายาน เนื่องจากช่วงพุทธศตวรรษที่ 17-18 อาณาจักรกัมพูชามีการสร้างศาสนสถานอันยิ่งใหญ่ตามแนวคิดของศาสนาพราหมณ์-ฮินดูหรือพระพุทธศาสนานิกายมหายานหลายแห่ง เช่น ปราสาทนครวัด ปราสาทนครธม เป็นต้น ซึ่งต้องใช้เวลาในการก่อสร้างยาวนานและใช้แรงงานคนจำนวนมาก ส่งผลให้ประชาชนได้รับความเดือดร้อน จึงหันมานับถือพระพุทธศาสนานิกายเถรวาท ส่วนอาณาจักรพุกามนั้นก็ได้รับอิทธิพลจากพระพุทธศาสนานิกายเถรวาทลัทธิลังกาวงศ์จากมอญ ดังนั้น ดินแดนบริเวณที่ราบลุ่มแม่น้ำอิรวดี แม่น้ำสะโตง และแม่น้ำสาละวิน จึงอยู่ภายใต้อิทธิพลของพระพุทธศาสนาเช่นเดียวกับอาณาจักรของชนชาติไทยบริเวณที่ราบลุ่มแม่น้ำเจ้าพระยาและที่ราบลุ่มแม่น้ำโขง*

 ***2.2 คาบสมุทรและกลุ่มเกาะ*** *พุทธศตวรรษที่ 18 ศาสนาอิสลามเริ่มแพร่เข้ามาและมีอิทธิพลยังบริเวณคาบสมุทรและหมู่เกาะในภูมิภาคเอเชียตะวันออกเฉียงใต้ โดยมาแทนที่พระพุทธศาสนานิกายมหายาน ดังนั้นประชาชนในดินแดนบริเวณจึงนับถือศาสนาอิสลาม ยกเว้นชาวบาหลีที่ส่วนใหญ่ยังนับถือศาสนาพราหมณ์-ฮินดู มาจนถึงทุกวันนี้*

5. ชาติตะวันตกชาติใดเป็นชาติแรกที่เข้ามาในดินแดนเอเชียตะวันออกเฉียงใต้

  *โปรตุเกส*

6. มูลเหตุจูงใจใดที่ทำให้ชาติตะวันตกเข้ามาในดินแดนเอเชียตะวันออกเฉียงใต้

*1. การเดินเรือและความก้าวหน้าในวิชาการต่อเรือของชาวยุโรปดีขึ้น จึงสนใจในการเรื่องการสำรวจดินที่อยู่ห่างไกลจากยุโรป ประกอบเริ่มเชื่อว่าโลกกลมจึงรู้สึกว่าปลอดภัยในการล่องเรือไปจะไม่ตกจากขอบโลกจึงมีความอยากรู้อยากเห็นและพร้อมที่จะเสี่ยงภัยเพื่อแสวงหาโชค*

*2. พ่อค้าชาวยุโรปใต้มีต้องการซื้อสินค้าเครื่องเทศจากแหล่งผลิตโดยตรง เพราะถ้าซื้อผ่านพ่อค้าชาวอาหรับจะมีราคาแพง*

*3. สันตะปาปาที่กรุงโรมทรงมีนโยบายสนับสนุนให้กษัตริย์ของประเทศต่างๆ ในยุโรปซึ่งนับถือคริสต์ศาสนานิกายโรมันคาทอลิก ส่งมิชชันนารีไปสอนศาสนายังดินแดนที่ห่างไกล*

*4. เอเชียตะวันออกเฉียงใต้มีทรัพยากรธรรมชาติที่อุดมสมบูรณ์เป็นที่ดึงดูดใจของชาวตะวันตกต่อการแสวงหาผลประโยชน์ ประกอบกับการขนส่งทางเรือสะดวก ปลอดภัย และเสียค่าใช้จ่ายถูก จึงเหมาะสมสำหรับการติดต่อค้าขายในสมัยนั้น*

7. ประเทศใดในเอเชียตะวันออกเฉียงใต้ที่ไม่เคยตกเป็นอาณานิคมของชาติใดเลย เพราะเหตุใด

 *ประเทศไทย เพราะไทยได้ใช้นโยบายผ่อนปรน ยอมเสียดินแดนบางส่วนเพื่อแลกกับเอกราช รวมทั้งสร้างสัมพันธไมตรีกับประเทศมหาอำนาจในยุโรป เพื่อให้ประเทศล่าอาณานิคมเกรงใจและไม่กล้าจะยึดประเทศไทยเป็นอาณานิคม*

8. ปัจจัยใดที่ผลักดันให้ประเทศต่าง ๆ ในเอเชียตะวันออกเฉียงใต้เรียกร้องความเป็นเอกราช

***1. ความสงบความมั่นคง*** *ชาติตะวันตกปกครองอาณานิคมในเอเชียตะวันออกเฉียงใต้เน้นในเรื่องความสงบความมั่นคง ทำให้ชาวพื้นเมืองเลิกรบกันเอง และเริ่มมีความรู้สึกว่าเป็นพวกเดียวกัน*

***2. ภาษาราชการ*** *ชาติตะวันตกใช้ภาษาของตนเป็นภาษาราชการ**ทำให้ชาวพื้นเมืองซึ่งมีความแตกต่างกันในเรื่องภาษาได้ใช้ภาษาของชาติตะวันตกเป็นภาษากลาง ทำให้ชาวพื้นเมืองสามารถติดต่อสื่อสารกันได้ไม่ว่าจะอยู่ที่ใดหรือห่างไกลแค่ไหน ดังเช่น ฟิลิปปินส์และอินโดนีเซีย*

***3. การศึกษาแบบใหม่*** *ชาติตะวันตกได้จัดให้มีการศึกษาแบบใหม่ในเอเชียตะวันออกเฉียงใต้**โดยใช้รูปแบบการศึกษาและใช้ตำราของประเทศตะวันตก จึงได้มีโอกาสศึกษาปรัชญา ความคิด ขนบธรรมเนียมประเพณี และวัฒนธรรมของชาติตะวันตก ทำให้ชาวเอเชียตะวันออกเฉียงใต้เกิดความคิดอยากเลียนแบบและต้องการอิสรภาพ*

***4. ความเจริญทางด้านการสื่อสาร*** *ชาติตะวันตกได้สร้างความเจริญทางด้านการสื่อสาร**การคมนาคมขนส่งแบบสมัยใหม่ในอาณานิคม ทำให้ชาวพื้นเมืองสามารถไปมาหาสู่ ติดต่อสื่อสารถึงกันได้อย่างสะดวกและกว้างขวาง ทำให้เกิดการร่วมมือร่วมใจและรู้สึกว่าเป็นเชื้อชาติเดียวกัน*

***5. กดขี่ข่มเหงและกอบโกยทรัพยากร*** *การที่ชาติตะวันตกกดขี่ข่มเหงและกอบโกยทรัพยากรของชาวเอเชียตะวันออกเฉียงใต้เพื่อแสวงหาผลประโยชน์แก่ชาติตน**โดยปล่อยให้ชาวพื้นเมืองอดอยากยากจน สิ่งเหล่านี้ได้สร้างความขมขื่นให้แก่ชาวเอเชียตะวันออกเฉียงใต้ยิ่งนัก และเป็นสาเหตุสำคัญที่ทำให้เกิดความคิดร่วมกันในการที่จะขับไล่ชาติตะวันตกให้ออกไปพ้นประเทศของตน*

*6. การโฆษณาของญี่ปุ่น ญี่ปุ่นซึ่งเป็นประเทศเอกราชก่อนสงครามโลกครั้งที่ 2 (พ.ศ. 2482-2488) ประกาศนโยบายต่อต้านชาติตะวันตกที่แผ่อำนาจเข้ามาปกครองเอเชีย ญี่ปุ่นโฆษณาเรียกร้องให้ชาวเอเชียลุกขึ้นต่อสู้ โดยร่วมมือกับญี่ปุ่นในการขับไล่อิทธิพลของชาติตะวันตกให้ออกไปจากเอเชีย*

9. อาชีพใดที่มีบทบาทสำคัญในการเผยแพร่อารยธรรมอินเดียเข้าสู่ภูมิภาคเอเชียตะวันออกเฉียงใต้

  *อาชีพพานิชยกรรม (ค้าขาย) คือ กลุ่มพ่อค้าและแม่ค้า*

10. จากการศึกษาพัฒนาการของอุษาคเนย์ นักเรียนคิดว่าอัตลักษณ์ทางประวัติศาสตร์ของอาเซียนคืออะไร

*1. ดินแดนอาเซียนมีความเก่าแก่มากแห่งหนึ่งของโลก*

*2. ชาวอาเซียนมีการติดต่อสัมพันธ์กันอย่างยาวนาน*

*3. มนุษย์ในอาเซียนมีการรวมกลุ่มกันพัฒนาเป็นแว่นแคว้นและอาณาจักรอย่างหลากหลาย*

*4. ดินแดนอาเซียนได้รับอิทธิพลจากอารยธรรมที่หลากหลาย*

 *5. ประเทศในอาเซียนส่วนใหญ่เคยตกเป็นอาณานิคมของชาติตะวันตก*

 *6. ประเทศในอาเซียนล้วนผ่านกระบวนการชาตินิยม*

*7. ประเทศในอาเซียนมีความเกี่ยวข้องกันทางประวัติศาสตร์*

**เฉลยคำถามท้ายหน่วยการเรียนรู้ที่ 5**

1. เมื่อนักเรียนต้องการไปท่องเที่ยว และจับจ่ายใช้สอยในประเทศสมาชิกอาเซียน ต้องแลกเปลี่ยนเงินเป็นสกุลเงิน
ใดบ้าง และอัตราการแลกเปลี่ยนเงินดังกล่าวเป็นเท่าใด จงยกตัวอย่างมาอย่างน้อย 3 ประเทศ
*ต้องแลกเปลี่ยนเงินตราเป็นเงินของประเทศสมาชิกอาเซียนที่เดินทางไป ตัวอย่างเช่น*

 *- ดอลลาร์บรูไน (บรูไนฯ) โดยมีอัตราการแลกเปลี่ยนประมาณ 25 บาท ต่อ 1 ดอลลาร์บรูไน*

*- เรียล (กัมพูชา) โดยมีอัตราการแลกเปลี่ยนประมาณ 1 บาท ต่อ 100 เรียล*

*- รูเปียห์ (อินโดนีเซีย) โดยมีอัตราการแลกเปลี่ยนประมาณ 1 บาท ต่อ 286 รูเปียห์*

2. ประเทศใดในอาเซียนที่มีศักยภาพด้านการท่องเที่ยวมากที่สุดในอาเซียน เพราะเหตุใด

 *ประเทศไทย เพราะมีลักษณะภูมิประเทศและแหล่งท่องเที่ยวที่มีชื่อเสียงที่สามารถผลัดเปลี่ยนหรือเที่ยวชมได้ทั้ง 3 ฤดู มีการคมนาคมที่สะดวก มีความมั่นคงทางอาหาร มีสถานบริการและสถานบันเทิงครบครัน และมีทำเลที่ตั้งเหมาะสม ประเทศไทยถือว่าได้เปรียบด้านการคมนาคมอยู่มาก ทั้งทางบกและทางอากาศ จากแหล่งทําเลที่ตั้งที่เป็นศูนย์กลางของภูมิภาคอาเซียน รวมทั้งเป็นประเทศในโครงการพัฒนาความร่วมมือทางเศรษฐกิจในอนุภูมิภาคลุ่มแม่น้ำโขง (Greater Mekong Sub-region : GMS) จึงทําให้ประเทศไทยเป็นศูนย์กลางในการคมนาคมในภูมิภาคอาเซียนด้วย นอกจากนี้ ประเทศไทยยังมีศักยภาพที่จะเป็นศูนย์กลางทางการบินและคมนาคมทางบกที่จะเชื่อมประเทศคาบสมุทรอินโดจีนและเชื่อมโยงเอเชียเหนือโดยเฉพาะจีนกับเอเชียตะวันตกโดยเฉพาะอินเดียเข้าด้วยกัน เหล่านี้ล้วนส่งผลต่อศักยภาพด้านการท่องเที่ยวของประเทศไทย*

3. เกาะแห่งความตายหมายถึงเกาะใดในปัจจุบัน เกาะดังกล่าวอยู่ในประเทศใด และมีความโดดเด่นด้านการท่องเที่ยว
อย่างไร

 *เกาะเซ็นโตซ่า ประเทศสิงโปร์เป็นเกาะแห่งความสนุกที่มีแหล่งรวมความบันเทิงและแหล่งพักผ่อนระดับโลก ประกอบด้วย ยูนิเวอร์แซล สตูดิโอ, มารีน ไลฟ์ พาร์ค, พิพิธภัณฑ์การเดินสมุทร, เฟสทีฟ วอล์ก, เอสปาจากลอนดอน และที่พักหรูติดอันดับโลกถึง 6 แห่ง*

4. นักท่องเที่ยวจะนึกถึงสถานที่ใดที่เปรียบเสมือนสัญลักษณ์ของประเทศมาเลเซีย เพราะเหตุใด

 *ตึกแฝดปิโตรนาสกล่าว เป็นตึกแฝดปิโตรนาสเป็นตึกแฝดที่สูงที่สุดในโลกที่เปรียบเสมือนสัญลักษณ์ของประเทศมาเลเซีย ซึ่งออกแบบโดยซิซา เพลลิ สถาปนิกชาวอเมริกัน ภายใต้แนวคิดของความเชื่อมโยงระหว่างความเป็นมาเลเซียในอดีตกับการพัฒนาประเทศสู่อนาคตอย่างก้าวกระโดด โดยภายนอกตึกแสดงถึงความล้ำสมัย ส่วนภายในนั้นตกแต่งด้วยงานศิลปะและงานฝีมือพื้นเมือง ซึ่งสื่อถึงความเป็นมาเลเซียได้เป็นอย่างดี*

5. ASEAN Tourism Agreement คืออะไร มีความสำคัญอย่างไรกับการพัฒนาการท่องเที่ยว

ในอาเซียน

 *ความตกลงด้านการท่องเที่ยวอาเซียน (ASEAN Tourism Agreement) โดยเป็นกรอบความร่วมมือที่สำคัญของอาเซียนด้านการท่องเที่ยว จัดทำขึ้นเพื่อส่งเสริมให้อาเซียนเป็นตลาดแห่งการท่องเที่ยว ซึ่งได้กำหนดกรอบความร่วมมือให้ประเทศสมาชิกได้ปฏิบัติร่วมกันไว้ 7 ด้าน ได้แก่ การอำนวยความสะดวกการเดินทางในอาเซียนและระหว่างประเทศการอำนวยความสะดวกด้านขนส่งการขยายตลาดการท่องเที่ยว การท่องเที่ยวที่มีคุณภาพความปลอดภัยและความมั่นคงของการท่องเที่ยว การตลาดและการส่งเสริมร่วมกัน และการพัฒนาทรัพยากรมนุษย์*

6. จงยกตัวอย่างโครงการความร่วมมือด้านการท่องเที่ยวของอาเซียนมา 3 โครงการ

 *1. การจัดตั้งศูนย์ท่องเที่ยวอาเซียน (ASEAN Tourism) เพื่อทำหน้าที่ประชาสัมพันธ์การท่องเที่ยวอาเซียน และเน้นการทำตลาดกับกลุ่มเยาวชนในรูปแบบแคมป์เยาวชนในกลุ่มประเทศอาเซียน*

 *2. การกำหนดมาตรฐานโรงแรมสีเขียว (Green Hotel) และมาตรฐานด้านบริการอาหารและเครื่องดื่มพร้อมทั้งกำหนดตราสัญลักษณ์ (Logo) มาตรฐานอาเซียน*

 *3. การพัฒนาการสื่อสารผ่านสื่ออินเตอร์เน็ตเพื่อให้เข้าถึงข้อมูลด้านการท่องเที่ยวของกลุ่มประเทศสมาชิกอาเซียน โดยสร้างเว็บไซต์ที่มีชื่อว่า www.asean-tourism.org*

**เฉลยคำถามท้ายหน่วยการเรียนรู้ที่ 6**

1. กฎบัตรอาเซียนหมวดใดที่กล่าวถึงความสัมพันธ์ภายนอก (External Relations) ของอาเซียน

ซึ่งกล่าวถึงประเด็นใดบ้าง

 *หมวดที่ 12 ว่าด้วยความสัมพันธ์ภายนอก (External Relations) ได้กล่าวถึงหลักการและแนวทางการดำเนินความสัมพันธ์ภายนอก ผู้ประสานงานกับคู่เจรจา คณะกรรมการอาเซียนในประเทศที่สามและองค์การระหว่างประเทศ สถานภาพของภาคีภายนอก ความสัมพันธ์กับระบบสหประชาชาติและองค์การและสถาบันระหว่างประเทศอื่น*

2. กลไกสำคัญในการดำเนินความสัมพันธ์ของอาเซียนกับคู่เจรจามีอะไรบ้าง

*กลไกสำคัญในการดำเนินความสัมพันธ์กับคู่เจรจาของอาเซียนที่สำคัญ มีดังนี้*

***1. การประชุมสุดยอด*** *(Summit) โดยมีการประชุมกับประเทศจีน ญี่ปุ่น เกาหลี อินเดีย เป็นประจำทุกปี แต่สำหรับประเทศสหรัฐอเมริกาและรัสเซีย ไม่เป็นประจำทุกปี*

***2. การประชุมระดับรัฐมนตรี*** *(Post Ministerial Conference: PMC+1) ได้แก่ การประชุมของรัฐมนตรีของประเทศสมาชิกอาเซียนกับประเทศสหรัฐอเมริกา แคนาดา จีน ญี่ปุ่น เกาหลีใต้ อินเดีย ออสเตรเลีย นิวซีแลนด์ รัสเซีย และสหภาพยุโรป*

***3. การประชุมระดับเจ้าหน้าที่อาวุโส*** *(Senior Officials’ Meeting: SOM) เป็นการหารือด้านการเมืองและความมั่นคงเป็นหลัก โดยมีการประชุมระดับนี้กับประเทศสหรัฐอเมริกา แคนาดา จีน ญี่ปุ่น เกาหลีใต้ อินเดีย ออสเตรเลีย นิวซีแลนด์ รัสเซีย และสหภาพยุโรป*

***4. การประชุมระดับเจ้าหน้าที่อาวุโสด้านเศรษฐกิจ*** *(Senior Economic Officials' Meeting: SEOM) เป็นการหารือความร่วมมือด้านเศรษฐกิจการค้าระหว่างอาเซียนกับคู่เจรจารายประเทศ (+1)*

3. อาเซียนสถาปนาความสัมพันธ์ในรูปแบบอาเซียน+1 กับประเทศคู่เจรจากี่ประเทศ อะไรบ้าง

*อาเซียนมีการสถาปนาความสัมพันธ์ในรูปแบบอาเซียน+1 กับประเทศคู่เจรจาถึง 9 ประเทศ ได้แก่ ออสเตรเลีย นิวซีแลนด์ ญี่ปุ่น แคนาดา สหรัฐอเมริกา เกาหลีใต้ อินเดีย จีน และรัสเซีย*

4. AANZFTA คืออะไร มีความสัมพันธ์ประเทศออสเตรเลีย นิวซีแลนด์ และอาเซียนอย่างไร

*AANZFTA ย่อมาจากASEAN Australia-New Zealand Free Trade Area :หมายถึง การจัดตั้งเขตการค้าเสรีอาเซียน ออสเตรเลีย นิวซีแลนด์ ซึ่งจัดตั้งในปี พ.ศ. 2552 เพื่อเปิดเสรีการค้าระหว่างกัน*

5. ประเทศใดที่อาเซียนมองว่าเป็นตลาดใหญ่ที่มีศักยภาพสำหรับการขยายตลาดของอาเซียนและจะเป็นการเปิดประตูกระจายสินค้าไปยังกลุ่มประเทศเครือรัฐเอกราชได้

*รัสเซีย*

6. จงเลือกอธิบายความเป็นมาและความร่วมมือด้านต่างๆ กับคู่เจรจามาอย่างน้อย 3 ประเทศ

 *แนวคำตอบอยู่ในหนังสือเรียน หน้า 108-117*

**เฉลยคำถามท้ายหน่วยการเรียนรู้ที่ 7**

1. ความเสมอภาคตามหลักการประชาธิปไตยประกอบด้วยอะไรบ้าง

*ความเสมอภาคตามหลักการประชาธิปไตยประกอบด้วยความเสมอภาคทางกฎหมาย ความเสมอภาคทางการเมือง และความเสมอภาคด้านโอกาส*

2. ในทางพระพุทธศาสนา สิ่งที่ตรงกันข้ามกับความยุติธรรมและเป็นสาเหตุที่ทำให้เกิดความอยุติธรรมคืออะไร ประกอบด้วยอะไรบ้าง

*อคติ 4 ประกอบด้วย*

*1. ฉันทาคติ คือ ลำเอียงเพราะชอบหรือรัก*

*2. โทสาคติ คือ ลำเอียงเพราะเกลียดหรือชัง*

*3. โมหาคติ คือ ลำเอียงเพราะเขลาหรือหลงงมงาย*

*4. ภยาคติ แปลว่า ลำเอียงเพราะกลัวหรือเกรงใจ*

3. จงอธิบายคำว่า “ความเสมอภาคของหญิงและชาย” และแนวทางการส่งเสริมความเสมอภาคของหญิงและชาย

*ความเสมอภาคของหญิงและชาย หมายถึง ความเท่าเทียมในสิทธิหน้าที่ โอกาสและการปฏิบัติทางสังคม เศรษฐกิจ และการเมืองของผู้หญิงและผู้ชาย การที่หญิงชายในสังคมมีสถานภาพที่เท่าเทียมกัน เงื่อนไขทางสังคมต่อผู้หญิงและผู้ชายจะต้องเอื้อต่อการมีและการใช้สิทธิของความเป็นมนุษย์ที่เท่าเทียมกัน รวมทั้งเอื้อต่อการมีส่วนร่วมที่สร้างประโยชน์ทางเศรษฐกิจ สังคม และการเมืองอย่างไม่แตกต่างกัน โดยไม่เลือกปฏิบัติฉะนั้น เพื่อแก้ปัญหาเรื่องความไม่เทียมกันทางเพศ รัฐจึงต้องดำเนินการตามนโยบายด้านสังคม การสาธารณสุข การศึกษา และวัฒนธรรม โดยอยู่ภายใต้หลักความเสมอภาคทางเพศ*

4. การตรวจสอบการใช้อำนาจรัฐมีส่วนในการสร้างความยุติธรรมในสังคมได้อย่างไร

*การตรวจสอบการใช้อำนาจรัฐเป็นมาตรการหนึ่งที่ช่วยสร้างความยุติธรรมในสังคมไทย เพื่อมิให้รัฐใช้อำนาจเกินขอบเขต และไปลิดรอนสิทธิเสรีภาพและศักดิ์ศรีความเป็นมนุษย์ของสมาชิกในสังคม*

5. จงยกตัวอย่างองค์กรอิสระที่ทำหน้าที่ในการตรวจสอบการใช้อำนาจรัฐมาอย่างน้อย 3 องค์กร

*1.คณะกรรมการป้องกันและปราบปรามการทุจริตแห่งชาติ (ป.ป.ช.)*

 *2. ผู้ตรวจการแผ่นดิน*

 *3. คณะกรรมการการเลือกตั้ง (กกต.)*

6. ประชาชนมีส่วนร่วมในการตรวจสอบการใช้อำนาจรัฐได้อย่างไร

*ประชาชนผู้มีสิทธิเลือกตั้งจำนวนไม่น้อยกว่า 20,000 คนมีสิทธิเข้าชื่อถอดถอนผู้ดำรงตำแหน่งทางการเมืองที่ผู้ดำรงตำแหน่งทางการเมืองที่มีพฤติการณ์ร่ำรวยผิดปกติ ส่อไปในทางทุจริต หรือส่อกระทำผิดต่อหน้าที่ราชการหรือขัดต่อกฎหมายออกจากตำแหน่งได้ จากนั้นประธานวุฒิสภามอบให้ ป.ป.ช. ไต่สวนและต้องมีมติด้วยคะแนนเสียงไม่น้อยกว่ากึ่งหนึ่งว่าข้อมูลมีมูล และ ส.ว. มีคะแนนเสียงไม่น้อยกว่า 3 ใน 5 ของจำนวนสมาชิกเท่าที่มีอยู่ของวุฒิสภาสามารถถอดถอนผู้กล่าวหาได้*

**เฉลยคำถามท้ายหน่วยการเรียนรู้ที่ 8**

1. นักเรียนคิดว่า สิ่งสำคัญที่สุดที่พลเมืองอาเซียนควรมีและพึงระลึกอยู่เสมอคืออะไร

 *ความตระหนักในความเป็นอาเซียน (ASEAN awareness)*

2. คุณสมบัติสำคัญของพลเมืองอาเซียนประกอบด้วยอะไรบ้าง

*คุณสมบัติสำคัญของพลเมืองอาเซียนพลเมืองอาเซียนที่ดีและมีคุณภาพต้องประกอบด้วยคุณลักษณะสำคัญทั้ง 4 ด้าน ดังนี้*

 ***1. ด้านความรู้ (Knowledge****) พลเมืองอาเซียนต้องมีความรู้เกี่ยวกับประเทศอาเซียนในด้านการเมือง เศรษฐกิจ สังคม และวัฒนธรรมภายในภูมิภาคอาเซียน และที่สำคัญพลเมืองอาเซียนต้องมีความรู้เกี่ยวกับกฎบัตรอาเซียนซึ่งเป็นหลักการสำคัญที่พลเมืองอาเซียนพึงรู้*

***2. ด้านทักษะ (Skill)****พลเมืองอาเซียนต้องมีทักษะพื้นฐานในการดำรงชีวิตอยู่ร่วมกับประชาชนในประเทศสมาชิกอาเซียน โดยเน้นทักษะการสื่อสารด้วยภาษาอังกฤษและภาษาประเทศเพื่อนบ้านอีกอย่างน้อย 1 ภาษา ทักษะการคิด และทักษะการใช้เทคโนโลยี*

***3. ด้านค่านิยม (Value)*** *พลเมืองอาเซียนต้องมีค่านิยมร่วมกัน โดยเฉพาะความตระหนักในความเป็นอาเซียน (ASEAN awareness) ภูมิใจในความเป็นพลเมืองอาเซียน (ASEAN citizen) และมีค่านิยมในสันติภาพ (Peace-oriented values) ตลอดจนเคารพและยอมรับความหลากหลายทางวัฒนธรรม ซึ่งเป็นสิ่งสำคัญที่ต้องเสริมสร้างให้เกิดขึ้นกับพลเมืองอาเซียน*

***4. ด้านการลงมือปฏิบัติในฐานะพลเมืองของสังคม (Civic and Social Action)*** *คือ พลเมืองอาเซียนต้องมีทักษะของพลเมืองอาเซียน กล่าวคือ มีความรับผิดชอบทางสังคม โดยเน้นการให้ความร่วมมือและรับผิดชอบร่วมกันต่อประชาคมอาเซียน (Cooperation and responsibility in ASEAN Community) และมีส่วนช่วยในการแก้ปัญหาความขัดแย้ง (Conflict resolution) ภายในภูมิภาค หรือปัญหาสังคมอื่นๆ*

3. การขัดเกลาทางสังคม (Socialization) เกี่ยวข้องกับการพัฒนาความเป็นพลเมืองอย่างไร

 *การขัดเกลาทางสังคม (Socialization) เป็นการที่คนในสังคมอบรมสั่งสอนหรือมีการปฏิสัมพันธ์ต่อกันทั้งทางตรงและทางอ้อม เพื่อให้สมาชิกในสังคมได้เรียนรู้ และรับเอาระเบียบวิธีกฎเกณฑ์ ความประพฤติ และค่านิยมต่างๆ ที่สังคมนั้นซึ่งได้ส่งผลต่อบุคลิกภาพ และการเรียนรู้การเป็นสมาชิกที่ดีของสังคมดังนั้นการพัฒนาความเป็นพลเมืองจึงต้องอาศัยการขัดเกลาทางสังคมมาช่วยหล่อหลอมให้เป็นพลเมืองดีของสังคมโดยผ่านทางสถาบันทางสังคม*

4. หากพลเมืองอาเซียนมีความรักในสันติภาพและรู้จักแก้ปัญหาด้วยสันติวิธี จะช่วยส่งเสริมความเสมอภาคและ
ความยุติธรรมในสังคมอาเซียนได้อย่างไร

*หากพลเมืองอาเซียนมีความรักในสันติภาพและรู้จักแก้ปัญหาด้วยสันติวิธีจะนำไปสู่ความเสมอภาคและความยุติธรรมในแง่ของสันติภาพ ความมั่นคง ความปรองดอง และเสถียรภาพ รวมทั้งการปรับตัวสู่สภาวะปกติ ตลอดจนการป้องกันการทำลายล้างระหว่างกันภายในภูมิภาคอาเซียน*

5. การที่พลเมืองอาเซียนเคารพในสิทธิ เสรีภาพ และปฏิบัติตามหน้าที่ของตนให้ดีที่สุด สามารถช่วยส่งเสริมความ
เสมอภาคและความยุติธรรมในสังคมอาเซียนได้อย่างไร

 *เนื่องจากแต่ละประเทศในอาเซียนอาจจะมีความแตกต่างด้านการปกครองอยู่บ้าง ซึ่งอาจทำให้สิทธิและหน้าที่ของรัฐสมาชิกมีความแตกต่างไปด้วย ดังนั้นพลเมืองอาเซียนจึงต้องเคารพสิทธิ เสรีภาพ และปฏิบัติตามหน้าที่ของตนให้ดีที่สุด ซึ่งจะนำไปสู่ความเสมอภาคและความยุติธรรมในสังคมได้ โดยไม่มีการละเมิดสิทธิ เสรีภาพซึ่งกันและกัน*

6. นักเรียนมีความคิดเห็นอย่างไรกับคำกล่าวที่ว่า “พลเมืองอาเซียนต้องรู้รักสามัคคี มีใจเป็นหนึ่งเดียว และมีมนุษยสัมพันธ์
ที่ดีต่อกัน”

 *ถ้าหากพลเมืองอาเซียนปราศจากคุณธรรมดังกล่าว ย่อมยากที่จะสร้างเอกภาพที่เป็นศูนย์รวมอันหนึ่งอันเดียวกัน และต่างฝ่ายก็จะทำทุกสิ่งเพื่อผลประโยชน์ของตนเองเป็นสำคัญ จึงมองไม่เห็นการดำรงอยู่ของประเทศอื่นๆในอาเซียน การส่งเสริมสิ่งเหล่านี้จึงนับได้ว่าเป็นส่วนที่คอยเสริมสร้างให้ความเสมอภาคและความยุติธรรมเกิดขึ้นในสังคมอาเซียนได้*

**เฉลยคำถามท้ายหน่วยการเรียนรู้ที่ 9**

1. การรวมกลุ่มทางเศรษฐกิจแรกสุดของอาเซียนคืออะไร

 *เขตการค้าเสรีอาเซียน (ASEAN Free Trade Area: AFTA)*

2. เป้าหมายหลักการจัดตั้งประชาคมเศรษฐกิจอาเซียนคืออะไร

 *ประชาคมเศรษฐกิจอาเซียน (ASEAN Economic Community: AEC) มีเป้าหมาย4 ประการ ดังนี้*

 *1. การเป็นตลาดและฐานการผลิตร่วมกัน (Single Market and Production Base)*

 *2. การเป็นภูมิภาคที่มีความสามารถในการแข่งขันสูง*

 *3. การเป็นภูมิภาคที่มีการพัฒนาเศรษฐกิจอย่างเสมอภาค*

 *4. การเป็นภูมิภาคที่บูรณาการเข้ากับเศรษฐกิจโลกได้อย่างสมบูรณ์*

3. เหตุใดอาเซียนจึงต้องมีความร่วมมือด้านเศรษฐกิจ

 *เพราะเป็นการประสานผลประโยชน์ทางเศรษฐกิจร่วมกัน แลกเปลี่ยนทรัพยากรหรือสร้างตลาดและฐานการผลิตร่วมกัน เพื่อผลิตสินค้าและบริการให้มีประสิทธิภาพ สามารถแข่งขันกับตลาดโลก รวมทั้งช่วยเหลือกันในการพัฒนาเศรษฐกิจของประเทศให้มีความเจริญก้าวหน้าอย่างเสมอภาคกัน*

4. นักเรียนคิดว่าโครงการพัฒนาทางหลวงอาเซียนส่งผลต่อการพัฒนาเศรษฐกิจอาเซียนอย่างไรจงอธิบาย

 *เป็นโครงการที่จะเชื่อมโยงระบบคมนาคมทางบกของอาเซียนให้มีมาตรฐานเดียวกัน เพื่อให้ประชากรที่อาศัยอยู่ในประเทศสมาชิกอาเซียนสามารถเดินทางติดต่อกันได้สะดวกมากขึ้น ซึ่งจะส่งผลดีต่อการขนส่งสินค้าและการท่องเที่ยวของอาเซียน*

5. นักเรียนคิดว่าการจัดตั้งประชาคมเศรษฐกิจอาเซียนส่งผลต่อเศรษฐกิจไทยและอาเซียน

ในภาพรวมอย่างไร จงอธิบาย

*1. ช่วยส่งเสริมให้ไทยเป็นตลาดการค้าขนาดใหญ่ในภูมิภาค*

*2. ช่วยเพิ่มอำนาจการต่อรองทางเศรษฐกิจ*

*3. ช่วยเพิ่มศักยภาพการผลิตในอาเซียน*

*4. ช่วยส่งเสริมให้เกิดการขยายตัวด้านการค้าและการลงทุนในไทย*

*5. ช่วยเพิ่มความสามารถในการแข่งขันและการพัฒนาทางเศรษฐกิจ*

*6. ช่วยยกระดับความเป็นอยู่ของประชาชนในอาเซียน*

*7. ช่วยดึงดูดการลงทุนจากต่างประเทศ*

6. นักเรียนคิดว่าประโยชน์ที่ไทยจะได้รับจากการเข้าสู่ประชาคมเศรษฐกิจอาเซียนคืออะไรจงวิเคราะห์
และยกตัวอย่าง

 *แนวคำตอบอยู่ในหนังสือเรียนหน้า 147-148*

**เฉลยคำถามท้ายหน่วยการเรียนรู้ที่ 10**

1. แผนพัฒนาเศรษฐกิจและสังคมแห่งชาติของไทยมีลักษณะอย่างไร

 *แผนพัฒนาเศรษฐกิจและสังคมแห่งชาติของประเทศไทยถือว่าเป็นแผนชี้นำ ไม่ใช่แผนบังคับ หรือแผนเพื่อการควบคุม ดังที่ใช้อยู่ในประเทศสังคมนิยมคอมมิวนิสต์ ซึ่งถือว่ามีผลใช้บังคับเหมือนกฎหมายบ้านเมืองฉบับหนึ่ง*

2. แนวคิดในการพัฒนาเศรษฐกิจไทยในปัจจุบันประกอบด้วยแนวคิดใดบ้าง จงอธิบาย

 *การพัฒนาเศรษฐกิจไทยตามตามแผนพัฒนาเศรษฐกิจและสังคมแห่งชาติ ฉบับที่ 11 (พ.ศ. 2555-2559) มีแนวคิดสำคัญอยู่ 2 ลักษณะ ดังนี้*

*1. เศรษฐกิจสร้างสรรค์ (Creative economy) คือ แนวคิดการขับเคลื่อนเศรษฐกิจบนพื้นฐานของการใช้องค์ความรู้ การศึกษา การสร้างสรรค์งาน และการใช้ทรัพย์สินทางปัญญา ที่เชื่อมโยงกับพื้นฐานทางวัฒนธรรม การสั่งสมความรู้ของสังคม และเทคโนโลยี/นวัตกรรมสมัยใหม่ ด้วยแนวคิดเศรษฐกิจสร้างสรรค์นี้ แสดงให้เห็นถึงความต้องการของรัฐบาลไทยที่ประสงค์จะดึงเอาความรู้ความสามารถของคนไทย ผนวกเข้ากับประเพณีวัฒนธรรมไทยที่เป็นเอกลักษณ์อันโดดเด่นเข้าด้วยกัน มาใช้ในการพัฒนาเศรษฐกิจของประเทศ ดังนั้นจึงต้องมีการพัฒนาความรู้ความสามารถของคนในประเทศเป็นอย่างมากเพื่อให้มีการบรูณาการทั้งสองสิ่งนี้เข้าด้วยกัน แสดงให้เห็นถึงความเป็นชาตินิยม*

*2. เศรษฐกิจสีเขียว แนวทางในการพัฒนาประเทศตามหลักเศรษฐกิจสีเขียว ได้แก่ การปรับตัวของภาคอุตสาหกรรมสู่การผลิตแบบ Green/Low Carbon และใช้พลังงานทดแทน การบริการที่เป็นมิตรกับสิ่งแวดล้อมและการบริการด้านสุขภาพ การฟื้นฟู ดูแลทรัพยากรธรรมชาติและสิ่งแวดล้อมที่เสื่อมโทรม การปรับโครงสร้างภาคเกษตรไปสู่การผลิตที่ยั่งยืน การเปลี่ยนแปลงนโยบายพลังงานและขนส่งไปสู่การใช้พลังงานสะอาดและเพิ่มประสิทธิภาพการใช้พลังงาน การพัฒนาตลาดคาร์บอนเครดิต และการใช้ประโยชน์จาก CDM การใช้ประโยชน์จากมาตรการสร้างรายได้จากการอนุรักษ์: REDD PES Biodiversity Offsets การใช้ประโยชน์จากการเป็นภาคีในประชาคมอาเซียน*

3. จงเลือกวิเคราะห์จุดแข็ง จุดอ่อน และประเด็นทางเศรษฐกิจที่น่าสนใจของประเทศสมาชิกอาเซียนมาอย่างน้อย 3 ประเทศ

 *แนวคำตอบอยู่ในหนังสือเรียน หน้า 161-165*

4. รัฐบาลไทยได้จัดตั้งหน่วยงานหรือกำหนดมาตรการด้านการดูแลผลกระทบทางเศรษฐกิจที่อาจจะเกิดขึ้นจากการรวมตัวเป็นประชาคมเศรษฐกิจอาเซียนอะไรบ้าง จงอธิบาย

***1.1 การจัดตั้งคณะอนุกรรมการกำกับดูแลการเจรจาความตกลงการค้าเสรี*** *เพื่อดูแลการเยียวยาแก่ผู้ที่ได้รับผลกระทบ โดยคณะทำงานดังกล่าวมีประธานผู้แทนการค้าไทยเป็นประธานและมีหน่วยงานที่เกี่ยวข้องเป็นกรรมการ ได้แก่ กระทรวงพาณิชย์ กระทรวงการคลัง กระทรวงเกษตรและสหกรณ์ กระทรวงแรงงาน รวมทั้งภาคเอกชนและผู้ทรงคุณวุฒิ ซึ่งทำหน้าที่ศึกษาและประเมินผลกระทบ รวมทั้งพิจารณามาตรการเยียวยาผู้ได้รับผลกระทบจากการเปิดเสรีการค้าในประชาคมเศรษฐกิจอาเซียน*

***1.2 การจัดตั้งกองทุนเพื่อการปรับตัวของภาคการผลิตและบริการ****ที่ได้รับผลกระทบจากการเปิดเสรีทางการค้า เพื่อให้ความช่วยเหลือแก่ผู้ผลิตและผู้ประกอบการในสินค้าเกษตรแปรรูป สินค้าอุตสาหกรรม และบริการ ที่ได้รับผลกระทบจากการเปิดเสรีการค้า โดยมีหน่วยงานรับผิดชอบหลัก คือกรมการค้าต่างประเทศ*

***1.3 การกำหนดมาตรการเยียวยาทางการค้า*** *ซึ่งกำหนดไว้ 2 มาตรการหลัก ได้แก่*

 *1) โครงการช่วยเหลือเพื่อการปรับตัวของภาคการผลิตและภาคบริการที่ได้รับผลกระทบจากการเปิดเสรีทางการค้า โดยมีกระทรวงพาณิชย์เป็นหน่วยงานที่รับผิดชอบ*

 *2) กองทุนปรับโครงสร้างการผลิตภาคเกษตรเพื่อเพิ่มขีดความสามารถในการแข่งขันของประเทศ โดยมีกระทรวงเกษตรและสหกรณ์เป็นหน่วยงานที่รับผิดชอบ*

5. ภาคเอกชนควรเตรียมตัวอย่างไรเพื่อให้สามารถรองรับผลกระทบจากการรวมตัวเป็น

 ประชาคมเศรษฐกิจอาเซียนได้

 *ศึกษาถึงโอกาสและความท้าทายอาจจะเกิดขึ้น ทั้งในด้านการเปิดเสรีการค้า การบริการ การลงทุน และการเคลื่อนย้ายแรงงาน รวมทั้งการสร้างฐานการผลิตร่วมกัน ตลอดจนต้องรู้จักใช้ประโยชน์จากการรวมตัวเป็นประชาคมเศรษฐกิจอาเซียนในด้านการเป็นตลาดภูมิภาคและการใช้อำนาจต่อรองทางเศรษฐกิจกับคู่แข่งหรือภูมิภาคอื่น*

6. ประชาชนในฐานะผู้บริโภคและลูกจ้างควรเตรียมรับมือกับการเข้าสู่ประชาคมเศรษฐกิจ

 อาเซียนอย่างไร

  *ในฐานะผู้บริโภคที่จะมีโอกาสในการเลือกซื้อสินค้าและบริการจากประเทศสมาชิกอาเซียนอื่นที่มีคุณภาพและราคาที่เหมาะสมมากขึ้น อีกทั้งยังได้รับความคุ้มครองจากการบริโภคข้ามพรมแดนด้วย อย่างไรก็ตามประชาชนต้องศึกษาในเรื่องมาตรฐานของสินค้าและบริการของอาเซียนให้มากขึ้น เพื่อไม่ให้ถูกเอารัดเอาเปรียบจากประเทศ/กลุ่มประเทศ/องค์การระหว่างประเทศที่เป็นคู่เจรจา โดยเฉพาะประเด็นของสินค้าส่งออกและสินค้านำเข้า*